บริษัท ทรีนีตี้ วัฒนา จำกัด (มหาชน)

ส่วนที่ 1

  -----------------------------------------------------------------------
  ข้อมูลสรุป

  -----------------------------------------------------------------------

ส่วนที่ 1

ข้อมูลสรุป (Executive Summary)

-   บริษัท ทรีนีตี้ วัฒนา จำกัด (มหาชน) (บริษัท) จดทะเบียนก่อตั้งขึ้นเมื่อวันที่ 31 มกราคม
    2544 โดยมีผู้ถือหุ้นใหญ่ คือ ธนาคารกรุงไทย จำกัด (มหาชน) บริษัท คอม-ลิงค์ จำกัด
    และกองทุนเพื่อการร่วมลงทุน ซึ่งถือหุ้นในสัดส่วนร้อยละ 19.44 ร้อยละ 14.19 และร้อยละ
    8.54 ตามลำดับ

-   บริษัทดำเนินธุรกิจหลักโดยการถือหุ้นในบริษัทอื่น (Holding Company)
    โดยได้เข้าถือหุ้นในบริษัทย่อย 3 บริษัทในสัดส่วนร้อยละ 99.99 ได้แก่ บริษัทหลักทรัพย์ ทรีนีตี้
    จำกัด ดำเนินธุรกิจหลักทรัพย์ บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจเป็นที่ปรึกษาทางการเงิน บริษัท ทรีนีตี้ อินฟอร์เมชั่น จำกัด
    ดำเนินธุรกิจให้บริการด้านการสนับสนุน (Back-Office Service) แก่บริษัทในกลุ่ม

-   บริษัทหลักทรัพย์ ทรีนีตี้ จำกัด ในฐานะบริษัทแกน
    ได้รับใบอนุญาตจากกระทรวงการคลังให้ประกอบธุรกิจหลักทรัพย์ 6 ประเภท ได้แก่
    ธุรกิจการเป็นนายหน้าซื้อขายหลักทรัพย์ การค้าหลักทรัพย์ ที่ปรึกษาการลงทุน
    การจัดจำหน่ายหลักทรัพย์ การยืมและให้ยืมหลักทรัพย์ และการจัดการกองทุนส่วนบุคคล
    บริษัทแกนเป็นสมาชิกตลาดหลักทรัพย์แห่งประเทศไทย หมายเลข 22 ตั้งแต่เดือนมีนาคม 2545
    นอกจากนั้น บริษัทหลักทรัพย์ ทรีนีตี้ จำกัด
    ยังได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงิน

-   วันที่ 28 เมษายน 2549 บริษัท ทรีนีตี้ โพลาริส ฟิวเจอร์ส จำกัด
    ซึ่งเป็นบริษัทย่อยของบริษัทหลักทรัพย์ ทรีนีตี้ จำกัด ได้เริ่มธุรกิจซื้อขายสัญญาซื้อขายล่วงหน้า
    โดยบริษัทหลักทรัพย์ ทรีนีตี้ จำกัดถือหุ้นในสัดส่วนร้อยละ 99.99 มีทุนจดทะเบียนชำระแล้ว
    150 ล้านบาท มีส่วนแบ่งการตลาดเฉลี่ยร้อยละ 9.24

-   ในปี 2549 บริษัทหลักทรัพย์ ทรีนีตี้
    จำกัดมีส่วนแบ่งตลาดของมูลค่าการซื้อขายหลักทรัพย์โดยเฉลี่ยร้อยละ 1.47
    ลดลงจากส่วนแบ่งการตลาดปี 2548 ซึ่งเฉลี่ยร้อยละ 1.82
    สาเหตุเกิดจากมูลค่าการซื้อขายที่เพิ่มขึ้นของนักลงทุนต่างชาติ ซึ่งเพิ่มขึ้นจากร้อยละ 27.66
    ของปริมาณการซื้อขายรวมในปี 2548 เป็นร้อยละ 33.66 ในปี 2549
    ในขณะที่มูลค่าการซื้อขายของนักลงทุนรายย่อยในประเทศมีสัดส่วนลดลงจากร้อยละ 62.01
    ในปี 2548 เป็นร้อยละ 54.79 ในปี 2549
    มีผลให้บริษัทหลักทรัพย์ที่มีฐานลูกค้าต่างชาติมีส่วนแบ่งการตลาดสูงขึ้นโดยบริษัทหลักทรัพย์ที่มีความสัมพันธ์กับ(หรือผู้ถือหุ้น)
    ต่างชาติมีส่วนแบ่งตลาดรวมกันร้อยละ 38 นับว่าเพิ่มขึ้นจากปี 2548
    ซึ่งมีส่วนแบ่งตลาดรวมกันอยู่ที่ร้อยละ 28 ดังนั้น บริษัทฯ
    ซึ่งมีฐานลูกค้ารายย่อยเป็นหลักถึงร้อยละ 82 ของมูลค่าการซื้อขายรวมของบริษัทฯ
    จึงมีส่วนแบ่งการตลาดลดลง

-   บริษัท ทรีนีตี้ แอ๊ดไวซอรี่ 2001 จำกัด
    ดำเนินธุรกิจด้านที่ปรึกษาทางการเงินและงานด้านวาณิชธนกิจ
    โดยบริษัทฯได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ให้ดำเนินการเป็นที่ปรึกษาทางการเงินตามขอบเขตที่สำนักงานคณะกรรมการกำกับหลักทรัพย์และตลาดหลักทรัพย์กำหนด
    นอกจากนี้ บริษัทฯยังได้จดทะเบียนเป็นที่ปรึกษาประเภท ก
    กับศูนย์ข้อมูลที่ปรึกษาของกระทรวงการคลังเพื่อให้บริการในฐานะที่ปรึกษาสาขาการเงินให้แก่หน่วยงานต่างๆทั้งภาครัฐและเอกชน
    สำหรับปี 2549
    บริษัทได้เป็นที่ปรึกษาทางการเงินในการเสนอขายหุ้นสามัญเพิ่มทุนต่อประชาชนครั้งแรก
    (Initial Public Offering) 1 บริษัท
    และเป็นที่ปรึกษาในการประเมินมูลค่าสินทรัพย์ของบริษัทจดทะเบียนและที่ไม่ได้จดทะเบียนในตลาดหลักทรัพย์
    และเป็นที่ปรึกษาทางการเงินอิสระให้กับบริษัทจดทะเบียนหลายแห่ง
    รวมทั้งบริษัทยังคงได้เป็นที่ปรึกษาโครงการระดมทุนของบริษัท ธนารักษ์พัฒนาสินทรัพย์ จำกัด
    เพื่อโครงการแปลงสินทรัพย์เป็นหลักทรัพย์ในการระดมทุนครั้งที่ 2 ซึ่งมีมูลค่าจำนวน 8,200
    ล้านบาท

-   ณ วันที่ 31 ธันวาคม 2549 บริษัทและบริษัทย่อย มีสินทรัพย์รวมจำนวน 1,681.11 บาท
    ซึ่งเพิ่มขึ้นจาก ณ วันที่ 31 ธันวาคม 2548 ซึ่งมีสินทรัพย์รวมจำนวน 1,893.80 ล้านบาท
    ในขณะที่หนี้สินรวมลดลงจากสิ้นปี 2548 จาก 509.72 ล้านบาทเป็น 311.57 ล้านบาท
    เนื่องมาจากการลดลงของปริมาณการขายหลักทรัพย์ของลูกค้าของบริษัทย่อย 3
    วันทำการก่อนวันสิ้นปี 2549 ส่วนของผู้ถือหุ้นลดลงจาก 1,384.08 ล้านบาท เป็น 1,369.54
    ล้านบาท เป็นผลจากการจ่ายเงินปันผลจำนวน 35.11 ล้านบาท และผลจากกำไรสุทธิจำนวน
    12.41 ล้านบาท สำหรับอัตราผลตอบแทนผู้ถือหุ้นต่อปีร้อยละ 0.90 และ ร้อยละ 5.77
    สำหรับปี 2549 และสำหรับปี 2548 ตามลำดับ

-   หากเทียบผลกำไรปี 2549 จำนวน 12.41 ล้านบาทซึ่งลดลงเมื่อเทียบกับปี 2548 จำนวน
    70.95 ล้านบาท เป็นผลมาจากการลดลงของค่านายหน้าซื้อขายหลักทรัพย์จาก 363
    ล้านบาทในปี 2548 เป็น 252 ล้านบาทในปี 2549
    ในขณะที่รายได้ค่าธรรมเนียมวาณิชธนกิจลดลงจาก 87 ล้านบาทในปี 2548 เป็น 28
    ล้านบาทในปี 2549 จากภาวะการซื้อขายหลักทรัพย์ที่ผันผวนส่งผลให้บริษัทต่างๆ
    ชะลอแผนการเข้าจดทะเบียนในตลาด
    จึงทำให้บริษัทไม่ได้ให้บริการในฐานะผู้จัดการการจัดจำหน่ายและรับประกันการจำหน่ายหลักทรัพย์ที่เป็นการเสนอขายหลักทรัพย์ต่อประชาชนในปี
    2549 นอกจากนั้นในปี 2549 บริษัทรับรู้กำไรตามส่วนได้เสียจากเงินลงทุนในบริษัท
    ไทยลามิเนต แมนูแฟคเจอเรอร์ จำกัด จำนวน 19.8 ล้านบาท
    คิดเป็นอัตราผลตอบแทนร้อยละ 11 ต่อปี ในส่วนของค่าใช้จ่ายที่สำคัญลดลงจากปี 2548 ได้แก่
    ค่าใช้จ่ายพนักงานลดลงจาก 236 ล้านบาทเป็น 200
    ล้านบาทเป็นผลจากการลดลงของรายได้ค่านายหน้า และผลการดำเนินงานโดยรวมของบริษัท
    และค่าใช้จ่ายอื่นลดลงจาก34.83 ล้านบาทเป็น 25.06 ล้านบาท คิดเป็นอัตราลดลงร้อยละ
    28.04
    เนื่องจากบริษัทได้มีการควบคุมค่าใช้จ่ายในด้านการโฆษณาประชาสัมพันธ์และค่าใช้จ่ายเพื่อการสาธารณะประโยชน์ให้ลดลง

-   ปี 2549 บริษัท ทรีนีตี้ วัฒนา จำกัด (มหาชน)
    ได้รับคัดเลือกจากสมาคมส่งเสริมสถาบันกรรมการบริษัทไทยในงานผลสำรวจการกำกับดูแลของบริษัทจดทะเบียนประจำปี
    2549 ให้เป็นบริษัทจดทะเบียนที่ได้คะแนนอยู่ในระดับ “ดีมาก” ซึ่งถือเป็นปีที่ 3 ติดต่อกัน

-   มติที่ประชุมคณะกรรมการบริษัทครั้งที่ 2/2550 คณะกรรมการบริษัท ทรีนีตี้ วัฒนา จำกัด
    (มหาชน) ได้ทบทวนนโยบายการกำกับดูแลกิจการของบริษัท
    และได้ปรับปรุงแนวทางการดำเนินการเพิ่มเติมสำหรับการประชุมผู้ถือหุ้นปี 2550